Akanfoɔ nnabuo mu no, wɔwɔ nnapɔnna anaa nna bɔne ahodoɔ nsia. Saa nnapɔnna yinom si Kwasiada, Dwoada, Benada, Wukuada, Efiada ne Memeneda. Nnafua nson a ɛwɔ nnawɔtwe no mu nyinaa, Yawoada nko ara ne ɛda a ɛntumi nyɛ da bɔne wɔ Akanfoɔ nnabuo mu. Ebia yɛbɛsua deɛ nti a ɛte saa akyire yi.
Sɛdeɛ Akanfoɔ frɛ nnapɔnna a ɛsisi nna nsia yinom mu na ɛdidi soɔ yi:
1. Kwasiada – Akwasidɛɛ/Kurukwasie
2. Dwoada – Dwoada Fɔdwoɔ
3. Benada – Benada Dapaa/Nkyibene
4. Wukuada – Awukudɛɛ/Kurudapaakuo/Kuruwukuo
5. Efiada – Efiada Fofie
6. Memeneda – Memeda Dapaa/Nkyimene.
Akanman mu no, da bɔne biara tɔ adaduanan akyi. Ɛduru da bɔne a, Akanfoɔ nyɛ adwuma. Mmom, wɔtena fie ma nkonnwa, nananom abosom ne nsamanfoɔ no aduane. Saa nna yi mu biara yɛ da kronkrkon a wɔntoto no ase koraa.
Ɛwom sɛ Akanfoɔ ntoto nnapɔnna yi mu biara ase deɛ, nanso deɛ wɔn ani ku ho pa ara ne Akwasidɛɛ. Yei nti, Asanteman afahyɛ titire pa ara ne Adɛɛ Kɛseɛ.
Akwasidɛɛ ahodoɔ nkron na ɛwɔ afe biara mu. Akwasidɛɛ a ɛtɔ so nkron a ɛtwa toɔ wɔ afe no mu no na Akanfoɔ frɛ no Adɛɛ Kɛseɛ no. Ɛsiane sɛ Akanfoɔ ani ku Adɛɛ Kɛseɛ yi ho pa ara nti, wɔdi kan butu Awukudɛɛ a ɛtɔ so nnwɔtwe no. Wɔbutu Adɛɛ a, wɔnyɛ dede anaa wɔmmɔ twene biara. wɔde saa berɛ no nyinaa siesie wɔn ho ma afahyɛ titire a ɛda wɔn anim no.
Sɛdeɛ Asantefoɔ amammerɛ ne wɔn abakɔsɛm kyerɛ no, nnipa titire binom na wɔde wɔn nkwa too wɔn nsam, de wɔn ti ko gyee akyerɛma maa Asanteman. Saa ahemfo, ahemmaa ne nnipa titire yinom atuhoama, wɔn akokoɔduro, wɔn som pa, wɔn nokorɛdie ne wɔn dɔ a wɔnya maa Asanteman nti na wɔtumi dii ako bɔɔ Sika Dwa ho ban maa Asanteman nyaa n’asomdwoe ne n’animuonyam.
Yei nti, atirimpɔ titire a Asantefoɔ de hyɛ Adɛɛ Kɛseɛ fa no pa ara ne sɛ, wɔbɛkae dɔmmarima ne mmaa akokoɔdurufoɔ a wɔde wɔn nkwa bɔɔ afɔreɛ maa Asanteman no ɛfiri sɛ, onipa yɛ adeɛ a ɔsɛ ayeyie.
Mpanimfoɔ se, “Deɛ waturu wo akɔhwɛ nkwa no, yɛnturu no nkɔhwɛ owuo. Ɛno nti, sɛ ɛduru Adɛɛ Kɛseɛ biara a, Asanteman adehyeɛ a wɔwɔ bata mu nyinaa de wɔn ntoma bɛbɔ wɔn a wɔwɔ Asanteman mu no deɛ ano ma wɔhyɛ fa yi de kae nnipa titire yinom de hyɛ wɔn animuonyam.
Saa berɛ no, wɔgu nsa frɛ saman pa biara a ɔfata sɛ wɔto no badin wɔ Akanman mu sane ma nananom abosom ne nsamanfoɔ no nyinaa aduane.
Afahyɛ berɛ no, wɔkyekyɛ nnuane, yɛ adɔeɛ ma mmɔborɔfoɔ, nwisia ne nnyanka ne nnipa nyinaa ani gye.
Adeɛ baako a ɛyɛ fɛ wɔ Adɛɛ Kɛseɛ afahyɛ no ho nso ne sɛ, ahemfo a wɔfiri mmeammea ne nnipa ahodoɔ nyinaa tumi ba afahyɛ yi ase bɛsua adeɛ sane hwɛ Asanteman afahyɛ fɛɛfɛɛ a agye din wɔ wiase nyinaa no.
Ɛduru Akwasidɛɛ a, Akanfoɔ kyea “Mema wo Adɛɛ Tɔkye”
